b'\n_START_ARTICLE_\nOslo Analyzer\n_START_PARAGRAPH_\nOslo Analyzer (igangsatt 1938, nedlagt 1954) var en norsk datamaskin, i sin tid en av verdens st\xc3\xb8rste mekaniske analoge datamaskiner._NEWLINE_Den var av typen differentiell analysator som ble utviklet av Vannevar Bush ved Massachusetts Institute of Technology. Den ble installert i f\xc3\xb8rste etasje ved Institutt for Teoretisk Astrofysikk ved Universitetet i Oslo, ledet av Svein Rosseland som hadde bes\xc3\xb8kt Massachusetts Institute of Technology allerede 1933. Maskinen hadde tolv integratorer (seks mere enn maskinen ved MIT) og kunne regne med en tolvte grads differensialligning, eller to sjette grads, og var ved ferdigstillelsen (1938) regnet som verdens kraftigste._NEWLINE_Ved den tyske invasjonen 9. april 1940, forstod Rosseland at maskinen kunne bli et viktig verkt\xc3\xb8y for okkupasjonsmakten, og han demonterte og begravet derfor alle de essensielle presisjonsdelene i forseglede pakker i hagen bak instituttet._NEWLINE_Maskinen bidro til en rekke vitenskapelige norske og internasjonale prosjekt inntil den ble avviklet p\xc3\xa5 1950-tallet og delvis plassert p\xc3\xa5 Teknisk Museum.'